АҞӘА, нанҳәа 17 - Sputnik. Акоронавирустә инфекциазы урыстәылатәи алаҵа егьырҭ атәылақәа рҿы аус зыдулоу алаҵақәа раасҭа акыр хра амоуп, акритика акәзар, аполитикатә ҟазшьа амоуп ҳәа РИА Новости иазеиҭалҳәеит аиммунолог, Хадасс ауниверситеттә клиника атрансплантациеи аиммунотерапиеи рыҟәша аиҳабы, апрофессор Полина Степенскаиа.
"Урыстәылатәи аҵарауааи урыстәылатәи амедикцәеи ирзуҳәар ауеит "браво!". Иаԥырҵаз алаҵа рыҳаҭыр акыр ишьҭнахит. Ҵарауаҩык, ҳақьымк иаҳасаб ала исҳәоит аҭҵаарадырра акыр ԥхьаҟа иргеит ҳәа", - лҳәеит Степенскаиа.
Лара лажәақәа рыла, урыстәылатәи алаҵа аԥҵан уаанӡа ибзианы зхы аазырԥшхьаз атехнологиа ала – шьаҭас ауаҩытәыҩса иаденовирус аҭаны.
Степенскаиа ишылҳәо ала, алаҵа иазыҟарҵо акритика иахьырзеилымкаау ауп изыхҟьо.
Апрофессор-иммунолог излалыԥхьаӡо ала, алаҵа ашәҟәы аҭагалареи излаҵоу еиҳа инарҭбааны рыҭҵаареи еиқәыршәаны рымҩаԥгара акгьы иаԥырхагам. Алаҵа рзыҟаҵахоит аиҳарак авирус иадҳәалахар ауа – арҵаҩцәеи амедицинатә усзуҩцәеи.
Алаҵа аҳәаанырцәтә прессаҿы иазыҟарҵо акритика аполитикатә ҟазшьа амоуп. Иара авторцәа ирыздырам алаҵа зхәыцыз, урҭ русумҭақәа ҳәа азылыԥхьаӡоит апрофессор.
"Акритика политикоуп. Иахьынӡазбо ала, алаҵа акритика азызуа урыстәылатәи апресса иаԥхьом, амедицинатә усумҭақәа рыздырам. Алаҵа хәыцуп Н.Ф. Гамалеи ихьӡ зху аинститут аҿы. Аинститут аԥҵоуп 1891 шықәса рзы. Аҭоурых ду амоуп. Сара аус адызулаз ринтервиуқәа срыԥхьеит. Урҭ ҟазауааҵәҟьоуп. Иарбанызаалак аҵараиурҭа урҭ рызцәа апрофессионалцәа иреигәырӷьаны иаднакылоит", - лҳәеит Степенскаиа.
Апрофессор РИА Новости акорреспондент иалҳәеит лхаҭа акы дацәымшәо алаҵа ҟалҵар шлылшо, амедицинатә центр "Хадасс" РФПИ анапхгаҩы К. Дмитриев иахь аҳәара шыҟанаҵахьоу алаҵа аҭҵаара алахәхаразы.
Аденовирустә вектор шьаҭас измоу алаҵа нанҳәа 11 рзы Урыстәыла агәабзиарахьчара аминистрра ашәҟәы иҭанагалеит. Абас ала иара адунеи аҿы ираԥхьатәиу акоронавирус SARS-COV-2 иаҿагыло лаҵоуп.
Адунеи аҟны раԥхьатәи ашәҟәы иҭагалоу акоронавирус азы алаҵа "Спутник V" ахьыӡҵоуп, 1957 шықәса рзы аҳауа иалаҵаз Адгьыл иԥсабаратәым аспутник аналогиала.
Агәабзиарахьчара аминистр Михаил Мурашко иҳәеит алаҵа аҭыжьра ишалаго Гамалеи ацентри аилахәыра "Биннофарми".
Алаҵа аҭирҭахь инаргоит 2021 шықәса ажьырныҳәа 1 инаркны.
Иара убас шәаԥхьар ҟалоит:
- Ихәарҭоуп, ишәарҭадоуп: Урыстәыла идырхиаз акоронавирус аҟынтә раԥхьаӡатәи алаҵа